Guillermo del Toro

**Guillermo del Toro Gómez** (sündinud 9. oktoobril 1964) on Mehhiko filmirežissöör, -stsenarist ja -produtsent.

Del Toro tuntumad filmid on "Paani labürint" ("El laberinto del fauno") ja "Vee puudutus" ("The Shape of Water"), viimase eest sai ta parima filmi ja parima lavastaja Oscari aastal 2018.

Guillermo del Toro alustas karjääri selliste hispaaniakeelsete filmidega nagu "Chronos" (1993) ja "The Devils Backbone" (2001).

Tema kirjutatud raamatusarja põhjal valmis aastal 2014 samanimeline teleseriaal "The Strain". Samuti valmis selle põhjal ka koomiksisari (2011–2015).
Tema töödes on esindatud mitmesuguseid žanre, näiteks fantaasia, ''sci-fi'' ja ka armastus.

## Lapsepõlv
Guillermo del Toro sündis 9. oktoobril 1964 Guadalajara linnas Jalisco osariigis Mehhikos ärimees Federico del Toro Torrese ja luuletaja Guadalupe Gómeze lapsena. Juba väiksena hakkas ta huvi tundma grimmi ja joonistamise vastu. Ta ostis teatripoodidest kolloodiumi, mida kasutas kunstlike armide loomiseks ja ühtlasi oma lapsehoidja hirmutamiseks. Saades aga aru, et temast ei saa kunagi sellel alal suurt kunstnikku hakkas ta pühenduma filmidele. Esimene kokkupuude filmimisega oli umbes 8-aastaselt, kui ta kasutas oma isa Super 8&nbsp;mm kaamerat, et luua lühifilme, kasutades selleks oma mänguasju.

Aastal 1983 lõpetas ta filmikooli Centro de Investigación y Estudios Cinematográficos Guadalajaras.

## Karjäär

Tema esimene täispikk Hollywoodi film, Miramax Filmsi "Mimic", valmis 1997. aastal. Guillermo ei jäänud filmiga rahule, paljud stsenaariumi kohad muudeti stuudio poolt ning talle ei antud õigust otsustada, milline versioon jääb lõplikuks. Siiski, aastal 2011, lasti välja filmi *directors cut*. Del Toro kirjeldab selle filmi tegemist ühe oma elu kõige olulisema kogemusena.

Kaks kriitikutelt kiita saanud filmi on "The Devils Backbone" ja "Paani labürint" ("El laberinto del fauno"). Mõlemad filmid on saanud inspiratsiooni Hispaania filmiklassikaks nimetatud 1973. aasta filmist "The Spirit of the Beehive" (hispaania keeles "El espíritu de la colmena"). Kõigis filmides kujutatakse lapspeategelasi Hispaania kodusõja keskel ning nendega toimuma hakkavaid paranormaalseid ja fantastilisi nähtusi.

Guillermo del Toro pidi lavastama "Kääbiku" triloogia filmid, kuid 2010. aastal andsid tema ja Peter Jackson teada, et del Toro loobub nende lavastamisest. Probleemiks oli, et algselt plaanitud kolme aasta asemel oleks pidanud Guillermo kolima kuueks aastaks Uus-Meremaale, mis ei olnud talle aga vastuvõetav. Kuigi ta ei lavastanud neid filme, on ta filmitiitrites märgitud kõigi kolme filmi kaasstsenaristiks.

2009. aastal ilmus Guillermo del Toro ja Chuck Hogani romaan "The Strain". Raamat räägib sellest, kuidas rahvusvaheline lend maandub JFK lennujaamas, pardal olijateks ainult laibad. Peagi põgenevad neli elluärganut karantiinist ning linnas hakkab levima kaos, samal ajal, kui elanikkond on muutumas näljasteks vampiirideks. Aastal 2010 ilmus järg "The Fall" ja aasta pärast sarja viimane osa "The Night Eternal". 2011. aasta San Diego Comic-con'il, avalikustas koomiksi kirjastaja Dark Horse Comics, et "The Strainist" saab autorite David Laphami ja Mike Nortoni käe läbi koomiksite sari. 2013. aastal tellis telekanal FX "The Straini" teleseriaali, mille üheks peaprodutsendiks sai del Toro ja Hogani kõrval Carlton Cuse. Sarja esimene osa jõudis vaatajateni 13. juulil 2014. Kokku oli sarjal neli hooaega, viimane osa ilmus 13. septembril 2017.

Del Toro oli juba pikka aega tahtnud lavastada "Pinocchiot", kuid tal oli raske leida filmile rahastajaid. 2017. aasta novembris teatas del Toro, et seda filmi ei tule, ehkki Pinocchio lugu on talle väga südamelähedane ning ta on ennast sellega samastanud. 22. oktoobril 2018 teatas Guillermo, et koostöös Netflixiga saab see film siiski teoks. Nukufilmi, mille tegevus toimub Mussolini-aegses Itaalias, hakati tegema 2018. aasta sügisel.

## Huvid
Lisaks filmindusele on Guillermo del Torol suur huvi videomängude vastu. Lapsepõlve lemmikuteks olid tal "Asteroids" ja "Galaga", samuti meeldisid talle "Silent Hill" ja "Bioshock". Suure huvi tõttu on ta ka ise proovinud kätt mängude loomises. 2006. aastal alustas ta läbirääkimisi mängustuudioga Terminal Reality, et teha teoks oma mäng "Sundown". Mäng oli aga oma aja kohta liiga teistsugune, eristudes hetketrendidest, mistõttu puudus selle vastu huvi ning projekt hüljati. Del Toro sõnul on mängud tema kunsti palju mõjutanud, sest neis kasutatakse kunsti ja looarendust väga puhtal kujul. Ta usub, et mängudest ja filmidest saab ühise narratiiviga meedium, mis võib talle tulevikus luua paremaid võimalusi mängude loomiseks.

Guillermo del Torole meeldib koguda raamatuid, kunsti, mänguasju ja oma filmide rekvisiite. Tema kogu on nii suur, et del Toro on eksponaatide säilitamiseks ja väljapanekuks ostnud kaks eraldi maja. Peale fantaasia- ja ulmehuvi on del Toro suureks inspiratsiooniks ja huviks Victoria ajastu Suurbritannia. Eriti meeldib talle kirjanik Charles Dickens, kelle teostele on pühendatud terve tuba Guillermo raamatukogus.

## Isiklikku
Guillermo del Toro abiellus 1986. aastal Lorenza Newtoniga. Neil on tütred Marisa ja Mariana. Nad lahutasid abielu 2017. aastal.

1998. aastal rööviti Mehhikos Guillermo del Toro isa Federico del Toro, kelle eest nõuti miljoni dollari suurust lunaraha. Kuna del Toro tegeles samal ajal "Mimicu" filmimisega, millele oli kulunud palju ka ta enda isiklikku raha, oli lunaraha kokkusaamisega probleeme. Lõpuks tuli talle appi Guillermo kauaaegne sõber James Cameron. Federico del Toro lasti vabaks ning toimus ka arreteerimisi, kuid lunaraha jäi kadunuks. Pärast seda sündmust otsustas Guillermo oma pere lõplikult Ameerikasse kolida.

## Filmograafia

## Viited